text: Danfoss direktør favorit til toppost i Mærsk
  24 februar 2015 kl. 17.07
  Når Nils Smedegaard Andersen ikke længere skal være direktør i Mærsk, kan det meget vel blive Danfoss direktør Niels B. Christiansen, der overtager direktørstolen.
  Det skriver Jyllands-Posten i dag.
  Avisen erfarer fra kilder internt i A.P. Møller Mærsk, at chefen for den alsiske industrikoncern bliver set som den oplagte afløser.
  Niels B. Christiansen blev sidste forår håndplukket til en plads i Mærsks bestyrelse. I samme ombæring fik Christiansen besked på ikke at påtage sig andre tunge bestyrelsesposter.
  -Niels B. Christiansen har et rigtig godt navn på Esplanaden, hvor flere i bestyrelsen ser ham som en naturlig arvtager til Smedegaard. Der er også interne kandidater i spil, men det er værd at notere sig, at man i sin tid hyrede Nils Smedegaard Andersen på præcis samme måde, siger en kilde til Jyllands-Posten.
  Nuværende Mærsk-chef, Nils Smedegaard Andersen, sad selv i bestyrelsen for Mærsk i to et halvt år, inden han overtog styringen af virksomheden.
  Niels B. Christiansen har i dag ikke ønsket at kommentere historien.
  